FI Euroopan unionin virallinen lehti C 235/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 235/05)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”TORTA DEL CASAR”

EU-nro: ES-PDO-0105-01128 – 8.7.2013

SAN ( X ) SMM ( )

1. Hakijaryhmä ja oikeutettu etu

Consejo Regulador de la Denominación de Origen Protegida Torta Del Casar (Suojattua alkuperänimitystä Torta del Casar sääntelevä neuvosto)

Avda. de la Constitución, 13. 10190 Casar de Cáceres ESPAÑA Puhelin/Faksi: +34 927290713/927291654 Sähköposti: info@tortadelcasar.eu

Sääntelyneuvosto on voittoa tavoittelematon elin, jonka jäsenvaltion toimivaltainen viranomainen on hyväksynyt suojatun alkuperänimityksen hallinnoinnista vastaavaksi elimeksi. Sen toiminta perustuu demokraattisiin periaatteisiin, ja se edustaa jäsentensä taloudellisia ja alakohtaisia etuja siten, että erityistä huomiota kiinnitetään vähemmistön etuihin. Se varmistaa näin, että kaikki edut ovat tasapuolisesti edustettuina.

Sääntelyneuvoston tehtävänä on tämän hakemuksen tapauksessa esittää muutoksia tuote-eritelmään ja osallistua kaikkiin tässä tarkoituksessa aloitettuihin menettelyihin sekä vahvistaa ja julkaista vaatimukset, jotka koskevat tässä käsiteltyyn suojattuun alkuperänimitykseen liittyviä takaetikettejä, sinettejä ja muita takuumerkkejä (myös merkkejä, jotka voidaan sisällyttää etikettiin).

Suojattua alkuperänimitystä ”Torta del Casar” sääntelevä neuvosto on toimeksiantonsa mukaisesti hyväksynyt tämän tuote-eritelmän muutoshakemuksen, ja sillä on näin oikeutettu etu hakemuksen esittämiseen.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☒ Merkinnät — ☒ Muu — Kansalliset vaatimukset — Valvontaelin

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Johdanto

Osioihin ”Tuotteen kuvaus” ja ”Tuotantomenetelmä” tehtävillä muutoksilla on tarkoitus parantaa laadunvarmistusta, selkeyttää tuote-eritelmää ja vastata uudenlaiseen markkinakysyntään ilman, että muutokset vaikuttavat tuotteen erityisominaisuuksiin.

Muutokset kohtiin ”Alkuperätodisteet”, ”Merkinnät” ja ”Muut” ovat tarpeen asetuksen (EU) N:o 1151/2012 noudattamiseksi. Nykyinen tuote-eritelmä laadittiin ennen edellä mainitun asetuksen julkaisemista, minkä vuoksi jotkin tuote-eritelmän osiot eivät ole nykyisen lainsäädännön mukaisia. Muutoksia on tehty myös vaatimustenmukaisuusarvioinnin parantamiseksi UNE-EN ISO/IEC 17065/2012 -standardin mukaisesti.

Osion ”Yhteys maantieteelliseen alkuperään” rakennetta on uudistettu ja osiota on parannettu Euroopan komission maatalouden ja maaseudun kehittämisen pääosaston pyynnöstä.

Seuraavassa kuvataan eritelmään tehdyt muutokset ja niiden perustelut.

Tuotteen kuvaus

— Torta del Casar -juuston fyysisten ominaisuuksien kuvausta on tarkennettu muun muassa juuston ulkoreunan osalta, joka ei alkuperäisessä muodossaan ole kovin korostunut. Kuvaukseen on sen vuoksi lisätty ilmaisu ”pyöreä ulkoreuna”, joka on todisteena siitä, että juustoja on kypsytysvaiheessa käsitelty oikein.

— Kuvaukseen on myös lisätty uusi kokoluokka. Tämä uusi kokoluokka on ”pieni”, ja siihen kuuluvat juustot painavat 200–500 grammaa. Uusi koko on otettu käyttöön AC Nielsenin (Estudio Notoriedad e Imagen de la Torta del Casar [Tutkimus Torta del Casarin maineesta ja tuotekuvasta], toukokuu 2008) ja Bureau Veritasin (Estrategias de mercados de quesos DOP Torta del Casar [Torta del Casar (SAN) -juustojen markkinointistrategiat], 2005) tekemissä markkinatutkimuksissa havaitun uudenlaisen markkinakysynnän tyydyttämiseksi.

Tarkistuksia on tehty sen varmentamiseksi, että uuden kokoluokan juustoilla on samat fysikaalis-kemialliset ja aistinvaraiset ominaisuudet kuin keskikokoisilla ja suurilla juustoilla. Tämä koskee etenkin kypsytysaikaa, koska tuote-eritelmässä ei vahvisteta kaikenkokoisille juustoille samaa kypsytysaikaa vaan ainoastaan vähimmäiskypsytysaika, joka tarvitaan, jotta juustot saavat erityisominaisuutensa ja ovat näin valmiita toimitettaviksi eteenpäin. Vähimmäiskypsytysaika on 60 päivää, ja se on raakamaitoa käytettäessä myös terveysvaatimusten mukainen vähimmäisaika, mutta kypsytysaikaa voidaan pidentää 90:een tai 100 päivään juuston koon ja kypsytysolosuhteiden mukaan. Extremaduran elintarviketeollisuusinstituutti (Instituto Tecnológico Agroalimentario de Extremadura, INTAEX) on tarkistanut kypsytysajan asianmukaisuuden, kuten sen laatimasta juustojen kokoluokkien uudistusta koskevasta raportista käy ilmi. Sitä, voisivatko uuden kokoluokan juustot kypsyä lyhyemmässä ajassa, ei kuitenkaan testattu, koska kypsytysaikaan ei ehdoteta muutosta.

Tuote-eritelmässä nykyisiä kahta kokoluokkaa varten vahvistettuja painohaarukoita (900–1 100 grammaa suurten ja 500–700 grammaa keskikokoisten juustojen osalta) on muutettu. Suurten juustojen painohaarukkaa on kasvatettu 100 grammalla (801–1 100 grammaa) samoin kuin keskikokoisten juustojen (501–800 grammaa). Näin luokitukseen voidaan sisällyttää myös juustot, jotka painavat 700–900 grammaa ja jotka oli aikaisemmin jätetty ilman syytä luokituksen ulkopuolelle.

Nykyiset kokoluokat, jotka ovat ”pieni” (200–500 grammaa), ”keskikokoinen” (501–800 grammaa) ja ”suuri” (801–1 100 grammaa), on määritelty näin, koska tuotteen vaatimustenmukaisuutta arvioidaan ja sertifiointimerkit myönnetään valmistettujen juustojen eikä niiden painon perusteella. Nämä kolme kokoluokkaa kattavat myös aikaisemmin luokituksen ulkopuolelle jääneet koot, joten tuotteiden yhdenmukaisuus voidaan nyt testata asianmukaisesti. Paino tarkistetaan kypsytysprosessin lopussa ja ennen tuotteen toimittamista eteenpäin.

Kokoluokitusta on muutettu, jotta käyttöön voitaisiin ottaa uusi kokoluokka ja jotta voitaisiin varmistaa, että perinteisessä tuotannossa, jossa koko ei vastaa tarkkaan tiettyjä mittoja, Torta del Casar on aina nimensä mukaisesti piirakan muotoinen etenkin niin, että sen leveys on aina sen korkeutta suurempi.

Aistinvaraiset ominaisuudet on nykyisin määritelty pitkälti subjektiivisesti, eivätkä määritelmät aina vastaa näiden ominaisuuksien todentamisen perustana olevaa aistinvaraista arviointia koskevien ISO-standardien mukaisia objektiivisia määritelmiä ja menetelmiä. Nykyisessä sanamuodossa on otettu huomioon paitsi kyseeseen tulevien standardien terminologia myös julkaisu Guía de evaluación sensorial de los quesos (Opas juustojen aistinvaraiseen arviointiin) (José González Crespo and Isidro Roa Ojalvo; Instituto Tecnológico Agroalimentario de Extremadura. Fondo Formación, 2000).

Jotta aistinvaraisesta arvioinnista saataisiin objektiivisempaa, juuston ulkopintaan eli kuoreen liittyvät ominaisuudet on erotettu juuston sisäosaan liittyvistä ominaisuuksista.

— Juuston kuori: kuoren väriksi oli aikaisemmin määritelty ”keltaisesta okrankeltaiseen”, mutta keltainen on nyt poistettu määritelmästä, koska se sisältyy jo okrankeltaisen määritelmään. Sitä ei tämän vuoksi tarvita, koska se ei tuo tuotekuvaukseen mitään lisää.

— Juuston sisus: käytettyjä kuvauksia on tarkennettu seuraavasti:

— Juuston sisuksen kiinteys on nyt määritelty käyttämällä ilmaisua ”pehmeästä erittäin pehmeään”. Ilmaisu ”levittyvä”, joka liittyy viskositeettiin (ISO 5492:08; 3.48, viskositeetti), on poistettu.

— ”Rakenteen” määritelmässä (ISO 5492:08; 3.55, sisäinen rakenne, rakenne), ”tiivis rakenne” on korvattu ilmaisulla ”tasarakenteinen”, joka viittaa sisäosan osien muodostamaan koostumukseen ja osien jakautumiseen (Guía de evaluación sensorial de los quesos, s. 22). Lisäksi on mainittu, että sisuksessa olisi oltava tyypillisesti kypsytysprosessin tuloksena syntyviä pyöreitä reikiä. Ilmaisu ”pehmeä ja samettimainen” on poistettu, sillä se viittaa kovuuteen (ISO 5492:08; 3.42, kovuus) ja viskositeettiin (ISO 5492:08; 3.48, viskositeetti), jotka on jo määritelty sisuksen kiinteyden yhteydessä.

— Kuvauksesta on lisäksi poistettu sanat ”tämän seurauksena sisus työntyy joskus juuston kuoressa olevien repeämien lävitse”, koska ne eivät vastaa kuoren kuvausta, jonka mukaan juuston kuoressa on vain pieniä repeämiä.

— Juuston rakenteen kuvaukseen on tehty seuraavassa luetellut muutokset, jotta se olisi yhdenmukainen muun tuote-eritelmän kanssa. Kuvausta ei kuitenkaan ole kirjoitettu kokonaan uudelleen. — Ilmaisu ”kermainen”, jota alkuperäisessä kuvauksessa on käytetty kuvaamaan pikemminkin juoksevuutta kuin viskositeettia (ISO 5492:08; 3.48, viskositeetti) on säilytetty, mutta siihen on lisätty määre ”kohtalainen”, jotta koostumus on voitu määritellä viskoosisemmaksi. — Kuvaukseen on lisätty ilmaisu ”vähäinen rakeisuus tai ei lainkaan rakeisuutta” (ISO 5492:08; 3.54, rakeisuus).

— Koska tuoksu ja maku ovat ominaisuuksia, jotka koskevat ainoastaan juuston sisusta, ne on siirretty kuorta käsittelevästä osiosta massaa käsittelevään osioon ja kuvailtu selkeyden vuoksi erikseen. — Tuoksun kuvauksesta on poistettu ilmaisu ”voimakas”, koska se kuvaa ainoastaan aistein havaitun ominaisuuden voimakkuutta (ISO 5492:08; 2.8, voimakkuus) eikä välttämättä tuotteen erityisomaisuuksia. Voimakkuus on nyt kvantifioitu käyttämällä kuvailevia ilmaisuja, jotka liittyvät etenkin maito- ja kasvituotteiden aromeihin. — Maun kuvauksesta on poistettu ilmaisu ”kehittynyt”, koska kyseistä ilmaisua ei määritellä standardeissa. Perusmaku ”karvas” (ISO 5492:08; 3.5, karvaus) on kvantifioitu ja kuvaukseen on lisätty kaksi muuta perusmakua, jotka ovat ”suolainen” (ISO 5492:08; 3.6, suolaisuus) ja ”hapan” (ISO 5492:08; 3.3, happamuus), ja myös ne on kvantifioitu. Kuvauksesta on lisäksi poistettu ilmaisu ”joka johtuu käytetystä kasviperäisestä juoksutteesta”, koska se ei kuvaa makua eikä määrittele maun voimakkuutta.

Alkuperätodisteet

Joitakin tämän osion kohtia on muutettu, jotta ne saataisiin paremmin vastaamaan standardia UNE-EN ISO/IEC 17065/2012. Tällaisia kohtia ovat etenkin ne, joissa kuvataan toimijoiden tuote-eritelmän mukaisesti tekemiä tarkistuksia ja tarkistuksia, joita valvontaelin tekee sen varmistamiseksi, että tuote on tuote-eritelmän mukainen.

Tuotantomenetelmä

Jotta voitaisiin taata Torta del Casarin (SAN) valmistukseen käytettävän maidon alkuperä, kotieläintuotannolle on asetettu seuraava vaatimus: ”Kaikkien rekisteröidyillä tiloilla olevien rekisteröityjen eläinten on oltava merino- tai entrefino-rotua, ja kaikki yhteistä käsittely- ja lypsyvälineistöä käyttävät tilat on kirjattava asianomaiseen rekisteriin.” Kuvauksesta on poistettu seuraava kappale: ”Samaan tapaan tilanteessa, jossa tilalla on sekä rekisteriin kirjattuja että kirjaamattomia lampaita, niiden käsittelyyn käytettävät välineistöt on erotettava selkeästi toisistaan.”

Kuvauksesta on poistettu kappale, jossa määritellään merino- ja entrefino-rotuisten lypsylampaiden lauman koko ja maidon arvioitu vuosituotanto, koska nämä voivat vaihdella ajan kuluessa.

Kuvauksessa määritellään sallitut viljelymenetelmät ja rehut. Ilmaisu ”laitumet” on korvattu ilmaisulla ”luonnonvarat”, joihin sisältyy alueella perinteisesti viljelty kylvövilja, jota voidaan käyttää laiduntamiseen tai korjuun jälkeen joko tuore- tai kuivarehuna. Kuvauksessa on myös lueteltu sallitut lisärehut, joita ovat rehut, oljet, rehuseokset ja väkirehut Kuvauksesta on poistettu ilmaisu ”jotka sääntelyneuvoston tekninen henkilöstö on tarkastanut”, koska se ei liity rehujärjestelmän kuvaukseen.

Lainsäädäntö on muuttunut Torta del Casarin (SAN) alkuperäisen tuote-eritelmän laatimisen ja julkaisemisen jälkeen. Näiden viime vuosina tapahtuneiden muutosten vuoksi on ollut tarpeen täydentää kyseisen lainsäädännön alaan kuuluvia prosesseja (lypsäminen sekä maidon kuljetus ja varastointi) käsittelevää kohtaa ja muuttaa sen rakennetta. Elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (2) ja eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (3) säädetään lampaan raakamaidon tuotannossa noudatettavista hygieniavaatimuksista. Näiden yhteisön säännösten pohjalta annettiin kansallisella tasolla 27. toukokuuta 2011 kuninkaallinen asetus 752/2011, jossa vahvistetaan lampaan ja vuohen raakamaidon valvontaa koskevat perussäännökset. Asetuksessa lisäksi laajennetaan vaatimus testitulosten pakollisesta ilmoittamisesta Letra Q -tietokantaan koskemaan myös lampaan maitoa. Kyseistä vaatimusta on aikaisemmin sovellettu vain lehmän maitoon. Edellä esitetyn perusteella osioon on tehty seuraavat muutokset:

— Kuvaukseen on lisätty seuraava teksti, jossa asetetaan Torta del Casar (SAN) -juustojen valmistuksessa käytetylle maidolle seuraavat vähimmäisvaatimukset: ”Torta del Casar -juustojen valmistuksessa käytettävän maidon laadun ja koostumuksen on täytettävä seuraavat vaatimukset: maidon on oltava vakioimatonta täysraakamaitoa, jossa ei ole epäpuhtauksia; maidon rasva- ja valkuaispitoisuuden on oltava vähintään 11,0 prosenttia ja valkuaispitoisuuden 4,8 prosenttia; maidon pH-arvon on oltava 6,6–6,9.”

— Alkutuottajalle on tarjottu mahdollisuus valita oma paras käytäntönsä kotieläintuotantoa varten. Näin tarjotaan yksilöllistä joustavuutta maitohygieniaa vaarantamatta. Tämän vuoksi kuvauksessa ilmaisu ”eläimet lypsetään kahdesti päivässä” on korvattu seuraavalla virkkeellä: ”Eläimet on lypsettävä olosuhteissa, joissa maitohygienia on aina varmistettu, ja maito on tarvittaessa kerättävä ja kuljetettava muusta maidosta erillään.”

— Maidon käsittelyyn liittyviä vaatimuksia, jotka koskevat minimi- ja maksimilämpötiloja ja varastoinnin enimmäisaikaa, on muutettu vastaamaan todellista tilannetta, jossa voidaan parempien välineiden ja tilojen sekä uuden lainsäädännön edellyttämän testauksen ansiosta aina taata mahdollisimman hyvä maidon laatu. Tätä varten kuvauksesta on poistettu teksti, jonka mukaan maitoa voidaan säilyttää 4 °C:n lämpötilassa enintään 48 tuntia ja jonka mukaan maito on kuljetettava hygieenisissä olosuhteissa eristetyissä säiliöissä tai kylmäsäiliöissä. Poistettu teksti on korvattu seuraavalla tekstillä: ”Lypsämisen ja jalostuksen väliin jäävä varastoinnin enimmäisaika on 72 tuntia. Tänä aikana maito on säilytettävä 1–6 °C:n lämpötilassa kylmäsäiliöissä, jotka on tarkoitettu ainoastaan rekisteröidyiltä tiloilta peräisin olevan maidon säilyttämiseen ja jotka sijaitsevat toimijoiden ilmoittamissa paikoissa.”

Kuvaukseen on otettu myös seuraavassa esitetty tuotantoprosessin parantamiseen liittyvä vaatimus, joka vaikuttaa laatuun ja takaa Torta del Casarin valmistukseen käytetyn maidon laadun. ”Kaikilla juustomeijereillä on oltava tiloissaan vähintään yksi sellainen kylmäsäiliö, joka on varattu yksinomaan rekisteröityjen toimijoiden toimittaman maidon vastaanottoa ja varastointia varten.”

Muutoksia on lisäksi tehty joihinkin valmistukseen liittyviin parametreihin, jotka on aikaisemmin ilmoitettu yksittäisinä absoluuttisina arvoina. Nämä arvot eivät enää vastaa tuotantolaitosten nykyisiä mittausvälineitä, joiden kalibrointi, luotettavuus ja tarkkuus mahdollistavat sallittujen vaihteluvälien määrittämisen. Tällaiset vaihteluvälit eivät kyseenalaista alkuperäisiä arvoja, ja meijeri voi niiden avulla valvoa prosessia paremmin. Nyt kun meijerit voivat valvoa lämpötiloja (lämpömittarit juoksetusastioissa) painetta (painemittarit pneumaattisissa puristimissa) ja suhteellista kosteutta (kosteusmittarit kypsytyshuoneissa) aiempaa tarkemmin ja käyttää ulkopuolisia riippumattomien laboratorioiden kalibrointi- ja todentamisjärjestelmiä, prosessin valvomiseksi on mahdollista saada lukemia, jotka ovat aiempaa tarkempia ja lähempänä todellisia arvoja. Muutoksia on tämän vuoksi tehty arvoihin, jotka liittyvät lämpötilaan (minimilämpötilan laskeminen 28 °C:sta 26 °C:seen), juoksetusaikaan (enimmäisajan pidentäminen 80 minuutista 90 minuuttiin), puristamiseen (maksimipaineen nostaminen 2,5 kg:sta/cm2 3 kg:aan/cm2, puristamiseen käytettävän vähimmäisajan poistaminen ja puristamiseen käytettävän ajan määrittely siten, että se on enintään 8 tuntia, kun se aikaisemmin oli 3–8 tuntia) ja kypsytyksen aikaiseen suhteelliseen kosteuteen (enimmäisarvon nostaminen 90 prosentista 95 prosenttiin).

Suolausvaiheen kuvauksessa termi ”natriumkloridi” on korvattu termillä ”suola”, jotta kuvauksessa voitaisiin käyttää aineen perinteistä nimitystä, joka kuvastaa myös itse vaiheen nimeä. Lisäksi vaikka juusto voidaan edelleen suolata kuiva- tai märkäsuolauksella, kuvauksesta on poistettu seuraava kohta: ”Kun käytetään märkäsuolausta, juustot on laitettava noin 5–6 tunniksi suolaveteen, jonka suolapitoisuus on enintään 16 astetta Beaumén asteikolla.” Kohta on poistettu, koska viittauksella suolaliuokseen, jonka pitoisuus 0–16 astetta Beaumén asteikolla, ei välttämättä varmisteta, että juustot suolataan oikein. Lisäksi olisi otettava huomioon, että suolan tärkeimpänä ainesosana olevan natriumkloridin enimmäisosuus on jo määritelty tuotteen kuvauksessa (eritelmän kohta B(2): NaCl:n enimmäisosuus 3 prosenttia), joten se määritetään lopputestauksessa.

Kuvaukseen on juuston lopullisen laadun takaamiseksi lisätty seuraava kohta: ”Kypsytysprosessin aikana juustojen pintaa voidaan käsitellä värittömällä fungisidilla.” Lisäyksellä hyväksytään näin käsittely värittömillä fungisideilla. Penicillium-, Aspergillus- ja Fusarium-homeet ovat mikro-organismeja, jotka kasvavat hyvin sellaisissa kosteissa, hieman happamissa ja ravinteikkaissa substraateissa, joiden suolapitoisuus on pieni, lämpimähkössä happipitoisessa ympäristössä. Torta del Casar -juuston pinnalla on usein tällaiset olosuhteet, ja homeet saattavat kasvaa voimakkaasti ja vaikuttaa tuotteen laatuun. Lisäksi eräät homeet voivat tuottaa mykotoksiineja, jotka vaikuttavat tuotteen turvallisuuteen.

Kuvauksesta on myös poistettu seuraavat kohdat, koska ne eivät liity tuotantoprosessiin ja koska niissä viitataan muihin asiakirjoihin (asetukseen, laatukäsikirjaan tai menetelmäkäsikirjaan):

— ”Sääntelyneuvoston teknisen henkilöstön on kypsytyksen jälkeen todennettava osiossa B kuvatut omaisuudet omaavien tuotteiden vaatimustenmukaisuus tekemällä tarvittavat tarkistukset, otannat ja testit määrittääkseen, täyttävätkö tuotteet asetuksessa, laatukäsikirjassa ja menetelmäkäsikirjassa asetetut vaatimukset. Valvontaprosessin seuraavana vaiheena on käsittely sertifiointikomiteassa, jossa on kolme jäsentä, jotka edustavat seuraavia kolmea eturyhmää: tuottajat ja valmistajat, kuluttajat ja käyttäjät sekä tekniset asiantuntijat. Sertifiointikomitea ilmoittaa sääntelykomitealle, hyväksyykö se tehtyjen testien tulokset.”

— ”Sertifiointiprosessi on saatu päätökseen, kun jokaiseen vaatimustenmukaiseksi todennettuun juustoon on kiinnitetty numeroitu takaetiketti, joka takaa sen alkuperän ja laadun. Takaetiketin antaa sääntelyneuvosto, ja se kiinnitetään juustoon pysyvästi siten, että se säilyy siinä siihen asti, kunnes juusto käytetään.”

Jotta kuvaus olisi eritelmän mukainen, siinä täsmennetään, että sääntelyneuvosto on asetuksen (EU) N:o 1151/2012 37 ja 39 artiklassa tarkoitettu valvontaelin ja että sillä on 20. heinäkuuta 2012 lähtien ollut UNE-EN 45011/1998 -standardin mukainen tarvittava akkreditointi, joka on edelleen voimassa (tekninen liite, akkreditointi nro 103/C-PR221, rev. 2, 29.7.2014). Tämä tarkoittaa, että sääntelyneuvosto on osoittanut teknisen pätevyytensä, puolueettomuutensa ja objektiivisuutensa sekä sen, että sillä on sertifiointielimeltä edellytettävät resurssit.

Sääntelyneuvosto tutkii näin valvontaelimenä toimijoiden tuotantoprosessit arvioidakseen, ovatko testien tulokset virheettömiä, ja testatakseen raaka-aineista ja valmiista tuotteista tuotannon aikana poimitut otokset. Taatakseen puolueettomuutensa ja objektiivisuutensa sillä on sidosryhmien komitea (jota aiemmin nimitettiin sertifiointikomiteaksi), jossa on tasapuolisesti edustettuina seuraavat kolme eturyhmää: maidontuottajat ja -jalostajat, kuluttajat ja käyttäjät sekä tekniset asiantuntijat.

Yksi Torta del Casarin tärkeimmistä ominaisuuksista on sen kermainen rakenne. Optimaalisen rakenteen saavuttamisen jälkeen juusto kuitenkin menettää vähitellen kermaisen rakenteensa. Tämä voi tarkoittaa, että juusto menettää erityiset ominaisuutensa jonkin ajan kuluttua. Tämän vuoksi juuston käytölle on tuotteen parhaan mahdollisen laadun varmistamiseksi asetettu aikaraja ja kuvaukseen on lisätty seuraava teksti: ”Juustoihin, joiden juustomeijeri on katsonut vastaavan eritelmää, on ennen niiden eteenpäin toimittamista kiinnitettävä sertifiointimerkit juustojen alkuperän ja jäljitettävyyden takaamiseksi. Jokaisesta merkistä on käytävä ilmi vähintään tuotteen sarjanumero, tuote-erän numero ja parasta ennen -päiväys, joka saa olla enintään 210 päivää valmistuspäivän jälkeen.” Valmistuspäiväksi katsotaan päivä, jona maito on saostettu ja jona juuston valmistusprosessi on näin aloitettu.

Jotta voitaisiin vastata Bureau Veritasin tekemässä tutkimuksessa (Estrategias de mercados de quesos con Denominación de Origen Protegida Torta del Casar) havaittuun uudenlaiseen markkinakysyntään, juustot voidaan nyt toimittaa eteenpäin myös paloiksi leikattuina, minkä vuoksi kuvaukseen on lisätty seuraava teksti: ”Sertifioidut juustot voidaan toimittaa puolikkaiksi tai neljännesosiksi leikattuina paloina.”

Jotta kuluttajalle voitaisiin tarjota entistä parempaa laatua, kuvaukseen on lisätty seuraava pakkaukseen liittyvä maininta: ”Pakkausjärjestelmällä on voitava säilyttää tuotteen koskemattomuus ja lopullinen laatu.”

Yhteys maantieteelliseen alkuperään

Tämän osion rakennetta on muutettu. Luontoon liittyviä tekijöitä koskevaa osaa ei ole muutettu, mutta historiallisia ja taloudellisia tekijöitä koskevan osan sanamuotoa on parannettu ja mukaan on otettu yhteyttä vahvistavia inhimillisiä tekijöitä.

Merkinnät

Tekstiä on yhdenmukaistettu asetuksen (EU) N:o 1151/2012 ja edeltävien osioiden tekstin kanssa. Kaikki teksti, joka liittyy sääntelyneuvoston laatuasiakirjojen mukaiseen tuotenimen käyttömenettelyyn, on poistettu.

Edellä olevien kohtien lisäksi kuvaukseen on lisätty seuraava teksti kokonaisten ja paloiteltujen sertifioitujen juustojen jäljitettävyyttä koskevien tarkistusten varmistamiseksi: ”Lopullisten merkintöjen on muodostuttava juustomeijerin kaupallisesta etiketistä ja sertifiointimerkistä, joka on kiinnitettävä pysyvästi jokaiseen kokonaiseen sertifioituun juustoon tai siitä leikattuun palaan. Lopullinen vastuu sertifiointimerkin asianmukaisesta käytöstä on valmistajalla.” Sääntelyneuvosto käyttää myöntämänsä pakollisen sertifiointimerkin tapauksessa tietokonepohjaista haku- ja myöntämisjärjestelmää, joka on kaikkien toimijoiden saatavilla. Ulkopuolinen tarkastaja ENAC on tarkastanut järjestelmän ja todennut sertifioitujen tuotteiden määrän perusteella, että järjestelmä on tehokas, että se soveltuu käytettäväksi sertifiointimerkkien automaattiseen jakamiseen ja että se on syrjimättömyyden periaatteen mukainen.

Kaikki toimijat saavat tarvitsemansa sertifiointimerkit samoin kustannuksin haettujen merkkien määrästä riippumatta, ja kustannukset määräytyvät prosentteina tuotantokustannuksista.

Muut

— Kansalliset vaatimukset: Tämä osio, jonka otsikko tuote-eritelmässä on ”Lakisääteiset vaatimukset”, on kansallisten viranomaisten ehdotuksesta poistettu, koska suojattuun tuotteeseen ei liity erityisiä lakisääteisiä vaatimuksia.

— Valvontaelin: Valvontaelimen tiedot on päivitetty. Edellä esitetyn mukaisesti valvontaelimenä on suojattua alkuperänimitystä ”Torta del Casar” sääntelevä neuvosto.

YHTENÄINEN ASIAKIRJA

”TORTA DEL CASAR”

EU-nro: ES-PDO-0105-01128 – 8.7.2013

SAN ( X ) SMM ( )

1. Nimi

”Torta del Casar”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

1.3 Juustot

3.2 Kuvaus 1 kohdassa nimetystä tuotteesta

Torta del Casar on merino- ja entrefinolampaan maidosta valmistettu juusto. Juoksettaminen tehdään kasviperäisellä juoksutteella, jota saadaan kardonista (Cynara cardunculus). Juustoa kypsytetään vähintään 60 päivää.

Torta del Casar -juustolla on oltava seuraavat fyysiset, fysikaalis-kemialliset ja aistinvaraiset ominaisuudet.

a. Fyysiset ominaispiirteet:

— Muoto: pyöreä, varsin tasapintainen, kuperat sileät sivut ja pyöristyneet reunat.

— Mitat:

i. Läpimitta: vähintään 7 cm

ii. Korkeus: enintään 50 prosenttia läpimitasta

— Paino: kokoluokkia on kolme, ja niiden enimmäispoikkeama on 5 prosenttia:

i. Suuri: 801–1 100 g

ii. Keskikokoinen: 501–800 g

iii. Pieni: 200–500 g.

b. Fysikaalis-kemialliset ominaispiirteet

— kuiva-aineen rasvapitoisuus: vähintään 50 prosenttia

— kuiva-aine: vähintään 50 prosenttia

— pH-arvo: 5,20–5,90

— NaCl-pitoisuus: enintään 3,0 prosenttia.

c. Aistinvaraiset ominaisuudet:

— Juuston kuori: puolikova, selvärajainen ja erillinen sisuksesta, kauttaaltaan okrankeltainen, ei väriaineita, perinteisesti öljyllä voideltu. Kuoressa voi olla pieniä halkeamia.

— Juuston sisus:

i. Koostumus: pehmeästä hyvin pehmeään.

ii. Väri: valkeasta kellertävään.

iii. Rakenne: kiinteä, leikattaessa voi näkyä kypsyttämisprosessissa luontaisesti syntyviä pyöreitä reikiä.

iv. Koostumus: tämän juuston olennainen ja tunnusomainen piirre on kohtalaisesta voimakkaaseen vaihteleva kermaisuus, rasvainen ja sulava koostumus sekä vähäinen tai olematon rakeisuus.

v. Tuoksu: keskivahvasta heikkoon, kuuluu maitomaisten ja/tai kasvimaisten aromien luokkaan.

vi. Maku: hieman tai keskimääräisen kitkerä, hieman suolainen, vähän tai ei lainkaan happoisuutta.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Rekisteröidyt lammaslaumat on ruokittava perinteisten käytänteiden mukaisesti siten, että osittain tai kokonaan laajaperäiseen maatalouteen perustuvassa tuotannossa hyödynnetään asianomaisen maantieteellisen alueen luonnonvaroja. Tarpeen mukaan täydennysrehuna voidaan käyttää kasvirehua, olkea, rehuseosta ja väkirehua.

Osittain laajaperäisessä maataloudessa eläinten enimmäistiheys on 1,8 kotieläinyksikköä hehtaaria kohti. Näin varmistetaan se, että maantieteellisen alueen ulkopuolelta hankitun täydennysrehun määrä alittaa sovellettavassa lainsäädännössä asetetun raja-arvon.

Osittain tai kokonaan laajaperäisessä maataloudessa käytettävän luonnollisen kasvillisuuden lisäksi maantieteelliseltä alueelta saadaan lisäksi heinää, olkea, siemenestä kasvatettuja viljakasveja tai rehuvirnaa, joita voidaan käyttää laiduntamiseen tai sadonkorjuun jälkeen joko tuore- tai kuivarehuna.

Täydennysrehu koostuu yleensä proteiinista (soija ja rapsi > 50 %) ja viljoista (ohra, maissi ja vehnä > 25 %). Eläimille annettava lopullinen rehuseos koostuu pääasiassa perusrehusta (> 25 %), rehukasveista (sinimailanen ja rehuvirna > 30 %), viljakasveista (maissi ja ohra > 20 %) ja siemenistä (puuvilla ja auringonkukka > 6 %).

Maantieteellisellä alueella ei ole teknisesti mahdollista kasvattaa soijaa, rapsia, auringonkukkaa, puuvillaa eikä sinimailasta.

Torta del Casar -juusto on valmistettava merino- ja entrefinolampaan maidosta.

Laadun ja koostumuksen osalta Torta del Casarin valmistuksessa käytettävän maidon on oltava juuston valmistukseen soveltuvaa, ja joka tapauksessa

— maidon on oltava vakioimatonta täysraakamaitoa, jossa ei ole epäpuhtauksia;

— maidon rasva- ja valkuaispitoisuuden on oltava vähintään 11,0 prosenttia ja valkuaispitoisuuden 4,8 prosenttia;

— maidon pH-arvon on oltava 6,6–6,9.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Torta del Casarin suojatun alkuperänimityksen kattama tämän asiakirjan 4 kohdassa määritelty maantieteellinen alue on Cáceresin maakunta, joka kuuluu Extremaduran itsehallintoalueeseen Espanjassa. Seuraavien tuotantovaiheiden on tapahduttava tällä maantieteellisellä alueella:

— Maidon tuotanto, kuten 3.3 kohdassa esitetään.

— Juuston valmistus, mukaan lukien juoksettaminen, leikkaaminen, muotteihin laitto, puristaminen, suolaus ja kypsyttäminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Juustot voidaan toimittaa puolikkaina tai neljänneksinä. Pakkaustapa on vapaa, mutta lopputuotteen laadun ja muiden vaadittavien ominaisuuksien säilyminen on varmistettava.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Sertifioitujen toimijoiden on merkittävä kokonaiset tai leikatut juustot maantieteellisellä alueella, jotta tuotteen alkuperä ja aitous voidaan taata. Kuten tämän asiakirjan 3.2.c kohdassa todetaan, Torta del Casar -juustossa on puolikova kuori. Tämän vuoksi kuoreen ei voida jäljitettävyyden varmistamiseksi kiinnittää irrotettavia tunnisteita, kuten kaseiinietikettiä. Tämän vuoksi tuotteen aitous ja alkuperä voidaan taata ainoastaan sertifiointietiketillä, johon on painettu eränumero ja yksilöllinen sarjanumero. Toimijoiden on ennen juuston lähettämistä kiinnitettävä etiketti kuhunkin juustoon, jotta toimenpide voidaan toteuttaa sääntelyneuvoston valvonnassa vaarantamatta jäljitettävyyttä. Tämän vuoksi kyseessä ei ole sisämarkkinoiden vapauksien rajoittaminen.

Lopullisiin merkintöihin on kuuluttava juustomeijerin kaupallinen etiketti ja sertifiointietiketti, joka on kiinnitettävä pysyvästi jokaiseen sertifioituun kokonaiseen tai leikattuun juustoon. Lopullinen vastuu etiketin asianmukaisesta käytöstä on rekisteröidyllä toimijalla.

Lopullisissa merkinnöissä on oltava myös eränumero, parasta ennen -päiväys (joka saa olla enintään 210 päivää valmistuspäivästä) sekä muut asianomaisessa lainsäädännössä määritellyt tiedot.

Suojatun alkuperänimityksen ”Torta del Casar” tunnus:

4. Maantieteellisen alueen tarkka rajaus

Maantieteellinen alue, jolla maito tuotetaan ja Torta del Casar -juusto valmistetaan, sijaitsee Los Llanos de Cáceresin, Sierra de Fuentesin ja Montánchezin piirikunnissa Extremaduran itsehallintoalueeseen kuuluvassa Cáceresin maakunnassa Espanjassa.

Alue kattaa noin 400 000 hehtaaria ja siihen kuuluvat seuraavat kunnat:

Albalá, Alcuéscar, Aldea del Cano, Aliseda, Almoharín, Arroyo de la Luz, Arroyomolinos, Benquerencia, Botija, Brozas, Cáceres, Casar de Cáceres, Casas de Don Antonio, Garrovillas, Herreruela, Hinojal, La Cumbre, Malpartida de Cáceres, Monroy, Montánchez, Navas del Madroño, Plasenzuela, Ruanes, Salvatierra de Santiago, Santa Ana, Santa Marta de Magasca, Santiago del Campo, Sierra de Fuentes, Talaván, Torremocha, Torreorgaz, Torrequemada, Torre de Santa María, Valdefuentes, Valdemorales ja Zarza de Montánchez.

5. Yhteys maantieteelliseen alueeseen

Maantieteellisen alueen erityisyys

a. Luonnonoloihin liittyvät tekijät:

— Pinnanmuodostus: Tuotantoalue sijaitsee Sierra de San Pedro -vuoriston pohjoispuolella. Se rajoittuu idässä Badajozin maakuntaan ja Magasca- ja Almontejokiin sekä pohjoisessa Tagusjokeen. Maantieteellisen alueen aromaista tasankoa halkoo luoteesta kaakkoon Sierra de Fuentes -vuoristo, jonka korkeimmat kohdat ovat 250–450 metriä merenpinnasta.

— Maaperä: hiekkainen, hiekkapitoista liesua tai savea, melko hedelmätön ja ohut, muodostunut graniittisen pohjamaan hajotessa. Alueella on paljon rapautumisen myötä syntyneitä kivimuodostelmia (berrocales tai barruecos), joista yksi tunnettu esimerkki sijaitsee Malpartida de Cáceresin kunnassa. Viljelyyn sopivia paikkoja on vähän, ja suurinta osaa alueesta käytetään lampaiden laiduntamiseen.

— Ilmasto: mannerilmasto: kesät pitkät ja lämpimät, talvet leudot ja lyhyet. Vuotuinen keskilämpötila on +15–18 celsiusastetta, mutta kesällä lämpötila voi nousta +40 celsiusasteeseen. Vuotuinen sademäärä on 300–500 ml. Sateet ovat epäsäännöllisiä ja ajoittuvat useimmiten kevääseen ja syksyyn.

— Hydrografia: edellä mainittujen aluetta rajaavien vesiväylien lisäksi on muitakin vesiväyliä.

— Kasvisto ja luonnonniityt: pääasiassa ruohomaisia kasveja: Gramineae (Poa-, Festuca- ja Agrostis-sukua), Leguminosae (Medicago- ja Trifolium-sukua) ja Compositae. Nämä kasvilajit ovat hyvin ravinnepitoisia, mutta hitaasti kasvavia. Myös jonkin verran pensaita, esimerkiksi Genista ja karvapiikkivihma, erityisesti korkeammilla alueilla, ja Quercus-suvun puita (rautatammi, parkkitammi ja korkkitammi).

b. Historialliset ja taloudelliset tekijät

Torta del Casarin suojatun alkuperänimityksen kattamalla maantieteellisellä alueella, joka määritellään tämän asiakirjan 4 kohdassa, on harjoitettu kautta aikojen tavanomaista ja vuodenaikojen mukaista laiduntamista. Nämä toiminnot ovat tiiviissä yhteydessä toisiinsa ja syvään juurtuneita maantieteellisen alueen muodostavissa piirikunnissa, koska edellä kuvattujen luonnonolojen vuoksi alueelle aikoinaan asettuneet kansat joutuivat hankkimaan elantonsa hyödyntämällä käytettävissä olevia resursseja parhaansa mukaan.

Alueen luonnonvarojen niukkuus suosii kotieläintuotantoa, erityisesti lampaankasvatusta. Käytettävissä olevien tietojen mukaan alueella on ollut karjalaumoja antiikin ajoista lähtien. Teoksessa Interrogatorios de la Real Audiencia. Extremadura al final de los tiempos modernos. Partido Judicial de Cáceres [Kuninkaallisen oikeuslaitoksen istunnot. Extremadura uuden ajan lopulla. Cáceresin tuomiopiiri] on vuodelta 1791 tietoja juuston valmistuksesta, jolla maksettiin kymmenyksiä, ja tarvittavan maidon tuottaneista lampaista, joita pidettiin pääasiassa villan vuoksi.

Villan hinnan laskun vuoksi maidon ja juuston tuotannon merkitys kuitenkin kasvoi koko ajan, ja Torta del Casar -juuston valmistuksesta tuli keskeinen osa paikallista taloutta.

c. Inhimilliset tekijät:

Torta del Casarin ominaispiirteisiin kuuluva juustomestarin asema on säilynyt luonnonoloihin liittyvien, historiallisten, taloudellisten ja inhimillisten tekijöiden vuoksi. Tuotantoprosessissa on tapahtunut muutoksia, kun omaan käyttöön tarkoitetusta, lampaankasvatuksen ohella maatiloilla tapahtuneesta juustonvalmistuksesta on siirrytty nykypäivän juustomeijereihin, jotka on suunniteltu täyttämään uudet vaatimukset ja markkinoiden tarpeet. Juustomestari on tästä huolimatta yhä keskeinen henkilö, koska Torta del Casarin tuotannossa tarvitaan hänen asiantuntemustaan, joka liittyy raaka-aineisiin, prosesseihin ja toivottuun lopputulokseen. On huomattava, että seuraavien syiden vuoksi juustomestari valvoo useita seikkoja, jotka vaativat erityisosaamista:

— Eri vuodenaikoina tuotettu vakioimaton täysraakamaito merkitsee sitä, että maidon koostumus ja bakteerifloora vaihtelevat huomattavasti, mikä vaikuttaa koko prosessiin.

— Kasviperäisen juoksutteen (Cynara cardunculus), jota ei ole uutettu eikä vakioitu, käyttö tekee juoksetusvaiheesta erityisen monimutkaisen ja ratkaisevan tärkeän optimaalisen juustomassan muodostumisen kannalta.

— Edellä olevat tekijät vaikuttavat kokemuksen perusteella tehtävään päätökseen, koska leikata juustomassaa ja kuinka isoja syntyvien juustorakeiden pitäisi olla.

— Käsin tapahtuva muotteihin asettaminen ja puristaminen vaativat tarkkaa tietämystä siitä, kuinka paljon juustomassaa yksittäiseen muottiin laitetaan ja kuinka suurella paineella puristamalla saavutetaan vaadittu kosteus.

— Vuoden aikana tapahtuvat lukuisat ympäristötekijöiden muutokset vaikuttavat kypsyttämisprosessiin, minkä vuoksi juuston kypsymistä on seurattava jatkuvasti.

Edellä mainitut seikat on hallittava, jotta saavutetaan voimakas proteolyysi, jonka aikana maidon valkuaisaineet hajoavat. Torta del Casar saa ominaisen koostumuksensa ja muotonsa, kun proteolyysi tapahtuu ennen kuin kuori on kokonaan muodostunut.

Tuotteen erityisyys

Torta del Casarin muista juustoista erottavia ominaispiirteitä ovat sen kermainen koostumus, hieman kitkerä maku ja epätavallinen muoto, joka muistuttaa torta de pan -leipävanukasta. Torta del Casar on korkeuttaan leveämpi, ja sillä on pyöristyneet kuperat sivut eikä juuri lainkaan reunoja. Torta del Casar myös syödään eri tavalla kuin muut juustot. Juuston yläosa on leikattava kannen tavoin pois, jotta juusto ei valu pois. Kansi pannaan aloitetun juuston päälle takaisin säilytystä varten.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Koska maantieteellisellä alueella on vähän luonnonvaroja 5.1.a kohdassa esitettyjen ominaispiirteiden vuoksi, asukkaat ovat keskittäneet elinkeinonsa kotieläintuotantoon, erityisesti lampaankasvatukseen, koska ne ovat sopeutuneet hyvin elämään maantieteellisellä alueella. Koska villan hinta on laskenut, lampaita pidetään nykyisin maidon ja juuston tuotantoa varten.

Sitkeät ja sopeutumiskykyiset merino- ja entrefinolampaat ovat mukautuneet täydellisesti maantieteellisen alueen aromaisten tasankojen olosuhteisiin. Ne tuottavat maitoa, jota ei lämpökäsitellä lainkaan, minkä vuoksi tuotantotavan tuloksena syntyvä monimuotoinen bakteerifloora säilyy siinä kokonaisuudessaan. Tämä tuotantoprosessi antaa juustolle sille ominaisen maitomaisen ja/tai kasvimaisen aromin.

Lisäksi Torta del Casarille ominainen epätavallinen muoto johtuu yksilöllisestä kypsyttämistavasta, minkä vuoksi siitä ei saada perinteisen juuston muotoista.

Luonnonmukaisesta kardonista (Cynara cardunculus) saatavan kasviperäisen juoksutteen käyttö ja juustomestarin asiantuntemus aiheuttavat voimakkaan proteolyysin kypsytyksen siinä vaiheessa, kun juuston kuori ei ole vielä täysin muodostunut. Tämän vuoksi juusto ei pysty kannattamaan omaa painoaan vaan litistyy ja pullistuu sivuistaan. Tämä antaa juustolle sen epätavallisen muodon, joka muistuttaa juustomestarien silmissä leipävanukasta (torta de pan). Siitä on peräisin juuston nimi Torta del Casar.

Voimakas proteolyysi antaa Torta del Casarille myös sen kermaisen koostumuksen.

Juustolle ominainen hieman kitkerä maku johtuu kardonista (Cynara cardunculus), jota käytetään maidon juoksettamisessa.

Torta del Casar -juustolle ominainen muoto, koostumus, aromi ja maku voidaan tämän vuoksi tuottaa ainoastaan yhdistämällä alkuperänimityksen kattamalla maantieteellisellä alueella merino- ja entrefinolampaista saatava raakamaito, kardonin (Cynara cardunculus) käyttö luonnollisena juoksutteena ja juustomestarin perinteinen ammattitaito.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://pame.gobex.es/NR/rdonlyres/0C950236-7397-4C23-94BD-99772603F0DD/0/PliegoCondicionesTortaCasarModif.pdf

(1) EUVL L 343, 14.12.2012, s. 1.

(2) EUVL L 139, 30.4.2004, s. 1.

(3) EUVL L 139, 30.4.2004, s. 55.